Ilma tax-xorb ta' kwalità tajba huwa ta' importanza vitali l-MEPs adottaw regoli ġodda biex itejbu aktar il-kwalità u l-aċċess għall-ilma tax-xorb għan-nies kollha u għat-tnaqqis tal-iskart tal-plastik ikkawżat mill-ilma bbottiljat. Il-biċċa l-kbira tan-nies fl-UE għandhom aċċess għal ilma tax-xorb ta' kwalità għolja. Skont rapport mill-Aġenzija Ewropea għall-Ambjent (2016) , bejn l-2011 u l-2013, l-istandards tal-UE ntlaħqu f'aktar minn 98,5 % tal-analiżijiet li twettqu fuq il-kampjuni tal-ilma tax-xorb. Id-Direttiva tal-UE dwar l-Ilma tax-Xorb tistabbilixxi standards minimi ta' kwalità għall-ilma għall-konsum mill-bniedem (xorb, tisjir, finijiet domestiċi oħrajn), sabiex inkunu protetti mill-kontaminazzjoni. Ilma tax-xorb fl-UE Il-Parlament ivvota favur aġġornament tar-regoli biex tiżdied il-fiduċja tal-konsumatur u jitħeġġeġ ix-xorb tal-ilma tal-vit. L-MEPs jappellaw lill-pajjiżi tal-UE biex jiġi "promoss aċċess universali" għal ilma nadif għal kulħadd, speċjalment għal gruppi vulnerabbli mingħajr aċċess jew b'aċċess limitat biss. Il-leġiżlazzjoni għandha l-għan li żżid aktar il-kwalità tal-ilma tal-vit billi tirrestrinġi l-limiti massimi għal ċerti sustanzi niġġiesa bħaċ-ċomb (jitnaqqas bin-nofs), jew batterji dannużi u jiddaħħlu limiti massimi ġodda għal ċerti interferenti endokrinali. Se jkun hemm ukoll monitoraġġ tal-livelli tal-mikroplastiks. Il-regoli l-ġodda jżidu wkoll it-trasparenza u jipprovdu lill-konsumaturi aċċess aħjar għall-informazzjoni. L-ilma tal-vit għax-xorb huwa rħis u jirrispetta l-ambjent. Il-Membri jridu miżuri bħall-installazzjoni ta' funtani bla ħlas fi spazji pubbliċi - inklużi ċentri kummerċjali u ajruporti - u titħeġġeġ il-provvista tal-ilma tal-vit fir-restoranti. Skont il-Kummissjoni Ewropea, l-aċċess għal kwalità aħjar tal-ilma jista' jnaqqas il-konsum tal-ilma fil-flixkun bi 17 % . Inqas ilma fil-flixkun jista' jgħin lin-nies jiffrankaw il-flus kif ukoll iħalli impatt pożittiv fuq l-ambjent, billi jitnaqqsu l-emissjonijiet tas-CO2 u l-iskart tal-plastik. L-impatt ekonomiku u ambjentali L-inizjattiva taċ-ċittadini ġabret aktar minn 1,8 miljun firma, li juri kemm iċ-ċittadini Ewropej iħossu bis-saħħa din il-kwistjoni tal-ilma tax-xorb. Konsultazzjoni pubblika wriet li ċ-ċittadini qed iħossuhom insiguri dwar il-kwalità tal-ilma meta jivvjaġġaw f'pajjiżi oħra tal-UE, minkejja li r-rati ta' konformità huma għoljin. Huma jixtiequ wkoll li jirċievu aktar informazzjoni aġġornata dwar il-kwalità tal-ilma tax-xorb. X'jaħsbu l-Ewropej dwar l-ilma tax-xorb Il-passi li jmiss Ir-regoli l-ġodda issa se jkollhom jiġu nnegozjati mal-Kunsill u mal-Kummissjoni qabel ma jkunu jistgħu jidħlu fis-seħħ. Fajl tal-proċedura Segwi l-progress fuq il-proposta leġiżlattiva Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF